Библија (Бакотић) : Малахија


Глава 1.
1 Пророштво, реч Господња Израиљу преко Малахије.

2 Волео сам вас, говори Господ, и ви говористе: У чему си нас волео? Не беше ли Исав брат Јакову? - говори Господ. Ипак сам Јакова заволео,

3 а замрзох на Исава. Од гора сам његових пустињу учинио, и наслеђе сам његово шакалима из пустиње предао.

4 Ако Едом каже: Уништени смо, подигнућемо ми рушевине! -, овако говори Господ над војскама: Нека они граде, ја ћу разградити, и назваће се: Земља безакоња, народ на ког је за навек гневан Господ.

5 Видеће то очи ваше, и казаћете: Велики је Господ на међама Израиљевим.

6 Син поштује оца свога, слуга господара свога. Ако сам ја отац где је част што ми се дугује? -, Ако сам господар, где је страх који ми се дугује?, говори Господ над војскама, вама свештеницима који име моје презирете, и говорите: У чему смо име твоје презрели?

7 На олтар мој јело погано доносите, и говорите: Чиме ли те оскврнисмо? Тиме што говорите: Трпеза је Господња презрива.

8 Кад на жртву слепу животињу приносите, није ли то зло? Када хрому ил’ болесну животињу приносите, није ли то зло? Принеси је намеснику своме! Хоће ли те лепо ои примити, хоће л’ лепо на те погледати?, говори Господ над војскама.

9 Молите се зато Богу да се смилује на нас! Од вас то долази. Хоће ли вас он милостиво примити? - говори Господ над војскама.

10 Који ће од вас врата затворити, да узалуд огањ на олтару моме не палите? Ништа ми од вас угодно није, говори Господ над војскама, и приноси из руку ваших нису ми угодни.

11 Јер од изласка до заласка сунца моје име велико је међу народима, и на свакоме се месту тамјан у част мог имена пали, и чисти му се приноси приносе; јер је име моје велико међу народима, говори Господ над војскама.

12 Али га ви скврните говорећи: Трпеза је Господња нечиста, и што она даје презрива је храна.

13 Говорите: Гле, колика мука!, и ви је презирете, говори Господ над војскама. А ипак доносите што је отето, хромо и болесно, и то су приноси које ви чините! Могу ли они да су ми из ваших руку угодни? -, говори Господ.

14 Проклет да је варалица који у стаду своме мушко има и заветује и приноси Господу медљикасту животињу! Јер сам ја велики краљ, говори Господ над војскама, и народи се имена мога боје.

Глава 2.
1 А сад вама, свештеници, ова заповест:

2 Ако не слушате и к срцу не примате да имену моме славу дате, говори Господ над војскама, проклетство ћу на вас пустити, и проклећу благослове ваше; проклећу их јер их немате у срцу.

3 Гле, уништићу усеве ваше, и у лице ђубре ћу вам бацити, ђубре жртава што приносите и однеће вас са њима заједно.

4 И познаћете да сам ја вама ту заповест дао, да се чува савез мој с Левијем, говори Господ над војскама.

5 Савез мој са њиме беше савез за живот и мир, и ја му то дадох да би ме се бојао, и бојао ме се, и дрхтао је пред именом мојим.

6 Закон истине беше у устима његовим, безакоња се не нађе на уснама његовим; са мном је у миру и истини ходио, и многе је људе од зла одвратио.

7 Јер усне свештеника треба да чувају знање и од његових се уста закон тражи јер је он весник Господа над војскама.

8 Али сте ви зашли с пута, ви сте од закона многима спотицање учинили и Левијев сте савез покварили, говори Господ над војскама.

9 Зато ћу вас презреним и кукавним пред свим народима учинити, јер ви путе моје не чувасте, а личне обзире чувате када закон тумачите.

10	Немамо ли сви једнога оца? Није ли нас све само један Бог створио? Зашто смо, дакле, неверни један другоме, скврнећи савез отаца својих?

11 Неверан се Јуда показао и гадно је дело у Јерусалиму и у Израиљу почињено; јер је Јуда оскврнио што је Богу посвећено, што Бог воли, и приону за кћер туђег бога.

12 Истребиће Господ човека који тако чини, који бдије и који одговара, истребиће га из шатора Јаковљева, истребиће онога који принос приноси Господу над војскама.

13 Ево што још чините: Ви сузама олтар Господњи покривате, плачем и кукањем. Зато се он не обазире више на приносе, нити му се мили примити што из руку ваших.

14 А ви говорите: Зашто? Јер је Господ сведок био измеђ’ тебе и жене младости твоје којој неверу чиниш, мада ти је жена друг савеза твога.

15 Нико није то при здравој свести урадио. Један сам то учини, и зашто? Јер тражи потомство које њему Бог обећа. Зато чувајте се у духу своме, и да нико жени младости своје неверан не буде.

16 Јер ја мрзим отпуштање, говори Господ, Бог Израиљев, и онога који плаштем својим насиље покрива, говори Господ над војскама. Зато чувајте свој дух и не будите неверни.

17 Досађујете Господу речима својим и говорите: У чему досађујемо? У томе што говорите: Ко зло чини добар је пред очима Господњим и њега он милује! или: Где ли је Бог правде?

Глава 3.
1 Ево послаћу весника свога и он ће преда мном приправити пут. И одмах ће у свој храм доћи Господ ког тражите; и весник савеза што желите, ево га, долази! говори Господ над војскама.

2 Ко ће поднети дан доласка његова? Ко ће се одржати кад се он покаже? Јер ће он бити као ливчев огањ, као цеђ бељарев.

3 И сешће као ливац и сребро ће очистити; очистиће синове Левијеве, претопиће их као злато и сребро, и приносиће Господу приносе у правди.

4 Тада ће се принос Јуде и Јерусалима милити Господу као у старо време и ранијих година.

5 Приступићу ја за суд к вама, и журићу да сведочим на врачаре и на браколомнике и на оне који се криво куну, и који закидају плату надничарску, који удовицу и сироту тлаче, који странцу криво чине, а мене се не боје, говори Господ над војскама.

6 Јер сам ја Господ, и ја се не мењам; и ви не изгибосте, синови Јаковљеви.

7 Од времена отаца својих одступисте од уредаба мојих и не држасте их. Вратите се к мени и ја ћу се вратити ка вама, говори Господ над војскама. А ви говорите: У чему да се вратимо?

8 Може ли човек Бога преварити? Јер ви мене варате, и говорите: У чему смо те преварили? У десетку и у приносима.

9 Проклетство је над вама и ви ме варате, ви, цео народ!

10 Унесите у дом све десетке, да у дому моме буде хране, окушајте мене тако, говори Господ над војскама, и видећете нећу ли уставе небеске отворити, нећу ли ја на вас

11 обилан благослов излити. Ради вас ћу запретити ономе који вас прождире, и неће вам затирати плодове од земље, и лоза у пољу вашему неће бити неродна, говори Господ над војскама.

12 Сви ће вас народи блаженима звати јер ћете ви бити земља од милина, говори Господ над војскама.

13 Речи ваше тешке су на мене, говори Господ, и ви говорите: Што ми на тебе имамо?

14 Рекосте: Залуду је Богу служити, каква нам корист беше да наредбе његове чувамо и да жалосни ходимо ради Господа над војскама?

15 Сад ми поносите срећнима сматрамо; да, бездушници напредују, да, Бога кушају и избављају се!

16	Тада говорише један другоме они који се Бога боје: Господ их посматра и слуша, и пред њим се књига за спомен написа, за оне који се Господа боје и који часте име његово.

17 Моји ће они бити, говори Господ над војскама, моји ће они бити у дан који спремам и смиловаћу се њима, као што се отац смилује сину који му служи.

18 И опет ћете разлику видети измеђ’ праведнога и бездушника, измеђ’ оног који Богу служи и онога који му не служи.

Глава 4.
1 Јер, гле, иде дан као пећ зажарен. Сви ће охоли и бездушници као стрњика бити. Упалиће их дан који иде, говори Господ над војскама, неће им ни корена ни гране оставити.

2 Али ће вама, који се имена мог бојите, гранути сунце правде, и здравље под крилом његовим ће бити, и излазићете, и скакаћете као теоци из јасала;

3 и згазићете бездушнике, јер ће они као пепео бити под ногама вашим у дан који ја спремам, говори Господ над војскама.

4 Запамтите закон Мојсија, слуге мога, коме сам ја на Хориву за сав Израиљ наредбе и законе дао.

5 Ево послаћу вам Илију, пророка, пре него што дан Господњи дође, тај дан велики и страховити.

6 И он ће обратити срце отаца к синовима, и срце синова к оцима њиховим, да не дођем и проклетством својим земљу не затрем.